Document ID: 32006D0854

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Ιουλίου 2006
σχετικά με την έγκριση, για λογαριασμό της Ευρωπαϊκής Κοινότητας, τροποποιήσεων των παραρτημάτων V και VIII της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων
[κοινοποιηθείσα υπό τον αριθμό Ε(2006) 3327]
(Κείμενο που παρουσιάζει ενδιαφέρον για τον ΕΟΧ)
(2006/854/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 97/132/ΕΚ του Συμβουλίου, της 17ης Δεκεμβρίου 1996, για τη σύναψη της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων (1), και ιδίως το άρθρο 3 παράγραφος 3,
Εκτιμώντας τα ακόλουθα:
(1)
Η συμφωνία μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων (2) («η συμφωνία») προβλέπει τη δυνατότητα αναγνώρισης της ισοδυναμίας των συστημάτων ελέγχου και πιστοποίησης της Νέας Ζηλανδίας για νωπό κρέας και προϊόντα με βάση το κρέας καθώς και για άλλα ζωικά προϊόντα.
(2)
Η μεικτή επιτροπή διαχείρισης για τη συμφωνία, που συστάθηκε με βάση το άρθρο 16 της συμφωνίας («η επιτροπή»), στη συνεδρίασή της στις 20 Οκτωβρίου 2005, εξέδωσε σύσταση σχετικά με τον καθορισμό της ισοδυναμίας των υγειονομικών απαιτήσεων για τις ζώσες μέλισσες και αγριομέλισσες. Η επιτροπή επίσης συνέστησε τον καθορισμό ισοδυναμίας των συστημάτων πιστοποίησης και πρότεινε κατάλληλες διαδικασίες για τη διεξαγωγή φυσικών ελέγχων κατά την εισαγωγή των εμπορευμάτων αυτών.
(3)
Για να εφαρμοστούν οι συστάσεις της μεικτής επιτροπής διαχείρισης, είναι σκόπιμο να τροποποιηθούν τα παραρτήματα V και VIII της συμφωνίας.
(4)
Το παράρτημα V της συμφωνίας πρέπει επίσης να ενημερωθεί ύστερα από την έναρξη ισχύος της οδηγίας 2004/41/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την κατάργηση ορισμένων οδηγιών σχετικών με την υγιεινή των τροφίμων και τους υγειονομικούς όρους για την παραγωγή και διάθεση στην αγορά ορισμένων προϊόντων ζωικής προέλευσης που προορίζονται για ανθρώπινη κατανάλωση και για τροποποίηση των οδηγιών του Συμβουλίου 89/662/ΕΟΚ και 92/118/ΕΟΚ και της απόφασης 95/408/ΕΚ του Συμβουλίου (3). Τα παραρτήματα V και VIII πρέπει να ενημερωθούν ύστερα από την εισαγωγή του κανονισμού (ΕΚ) αριθ. 1688/2005 της Επιτροπής, της 14ης Οκτωβρίου 2005, για την εφαρμογή του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά τις ειδικές εγγυήσεις σχετικά με τη σαλμονέλα για τα φορτία ορισμένων ειδών κρέατος και αυγών που αποστέλλονται στη Φινλανδία και τη Σουηδία (4).
(5)
Οι τροποποιήσεις αυτές πρέπει να εγκριθούν εξ ονόματος της Κοινότητας.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με τις συστάσεις της μικτής επιτροπής διαχείρισης, που συστάθηκε με βάση το άρθρο 16 της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων, οι τροποποιήσεις των παραρτημάτων V και VIII της εν λόγω συμφωνίας εγκρίνονται για λογαριασμό της Ευρωπαϊκής Κοινότητας.
Το κείμενο της ανταλλαγής επιστολών που συνιστά διακανονισμό με τη Νέα Ζηλανδία, συμπεριλαμβανομένων των τροποποιήσεων των παραρτημάτων V και VIII της συμφωνίας, προσαρτάται στην παρούσα απόφαση.
Άρθρο 2
Ο Γενικός Διευθυντής Υγείας και Προστασίας των Καταναλωτών εξουσιοδοτείται με την παρούσα να υπογράψει τη συμφωνία υπό μορφή ανταλλαγής επιστολών προκειμένου να δεσμεύσει την Κοινότητα.
Άρθρο 3
Η παρούσα απόφαση ισχύει από την πρώτη ημέρα του μήνα που ακολουθεί τον μήνα κατά τον οποίο η Νέα Ζηλανδία ενημερώνει εγγράφως την Επιτροπή ότι έχουν ολοκληρωθεί οι εσωτερικές της διαδικασίες για την έγκριση των τροποποιήσεων που αναφέρονται στο άρθρο 1.
Η Επιτροπή πληροφορεί χωρίς καθυστέρηση το Συμβούλιο και τα κράτη μέλη για την ενημέρωση που αναφέρεται στο πρώτο εδάφιο.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 26 Ιουλίου 2006.

Labels: 17
0
6
18
15